KIRJALLINEN KYSYMYS E-1442/01

esittäjä(t): Monica Frassoni (Verts/ALE) komissiolle

(17. toukokuuta 2001)

Aihe: Gallicanossa (Luccassa) Italiassa sijaitseva jätteestä valmistettavan polttoaineen tuotantolaitos

Gallicanossa (Luccassa) sijaitseva jätteestä valmistettavan polttoaineen tuotantolaitos sai yhteisrahoitusta rakennerahastosta (tavoite 5b), vaikka tällaisten laitosten ympäristövaikutukset ovat huomattavat erityisesti kyseessä olevalla alueella, jolla on suuri merkitys luonnon ja kulttuurin kannalta. On selvää, että tällaisten laitosten rakentaminen alueelle, jossa kierrätys ja jätteiden kerääminen erikseen on vähäistä, ei ole yhteisön jätteiden käsittelyä koskevan politiikan mukaista.

Arvioiko komissio yleensä hankkeiden yhteensopivuutta vain yhteisön lainsäädännön kanssa vai myös niiden yhdenmukaisuutta yhteisön toiminnan ensisijaisten tavoitteiden kanssa?

Kuinka komissio varmistaa, että perustamissopimuksen 6 artiklaa sovelletaan asianmukaisesti siten, että ympäristösuojelu sisällytetään EU:n muihin politiikan aloihin konkreettisesti ja säännöllisesti?

Onko komissio tietoinen siitä, että jos yhteisrahoitusta myönnetään hankkeelle, joka on muodollisesti asiaa koskevan ympäristölainsäädännön mukainen, mutta jonka ympäristövaikutukset ovat kuitenkin huomattavat, hanke heikentää vakavasti ympäristön tilaa?

Onko komissio yhtä mieltä siitä, että tukikelpoiset hankkeet on valittava sen mukaan, että ne ovat voimassa olevan lainsäädännön mukaisia ja lisäksi kyseisen politiikan alan suuntaviivojen ja muiden tärkeiden seikkojen mukaan, esimerkiksi sillä perusteella, onko sopivaa rakentaa tietynlaisia teollisuuslaitoksia tietyille alueille?

Michel Barnier'n komission puolesta antama vastaus

(30. heinäkuuta 2001)

Rakennerahastojen ohjelmamenettelyn mukaisesti kansalliset ja alueelliset viranomaiset jättävät komissiolle alueen kehittämis- tai uudistamissuunnitelman. Suunnitelmassa esitetään kyseisten alueiden ja alojen kehittämisen toimintalinjat eri tavoitteiden mukaisesti. Komissio arvioi suunnitelman ja neuvottelee toimivaltaisten viranomaisten kanssa ohjelma-asiakirjasta, joka on joko monivuotinen toimenpideohjelma tai yhtenäinen ohjelma-asiakirja.

Suunnitelmaa arvioidessaan ja ohjelmista neuvotellessaan komissio vahvistaa muun muassa, että kehittämistrategia sekä toimintalinjat ja toimenpiteet ovat yhteisön ympäristölainsäädännön ja -politiikan mukaisia mukaan luettuna ympäristönsuojeluvaatimusten liittäminen alakohtaisiin kestävän kehityksen tavoitteisiin. Erityisesti jätteitä koskevissa toimenpiteissä rakennerahastotukea saavien hankkeiden on noudatettava alueellisia ja paikallisia jätehuoltosuunnitelmia, jotka on laadittu jätteitä koskevien yhteisön direktiivien ja politiikan perusteella.

EY:n perustamissopimuksen 6 artiklan (entisen 3 c artiklan) mukaisesti ympäristöulottuvuus on liitetty ohjelmakaudella 2000-2006 entistä lujemmin rakennerahastoihin ottamalla mukaan ympäristöpoliittinen ennakkoarviointi, jonka perusteella voidaan valmistella suunnitelmat ja ohjelmat, joihin ennakkoarviointi myös sisältyy.

Kun komissio on hyväksynyt toimenpideohjelman tai yhtenäisen ohjelma-asiakirjan, toimivaltaisten viranomaisten tehtävänä on sen toteuttaminen. Rakennerahastoasetusten(1) mukaisesti toimivaltaiset viranomaiset saavat valita hankkeet. Viranomaisten on kuitenkin varmistettava, että hankkeet ovat yhteisön lainsäädännön ja politiikkojen mukaisia.

Gallicanossa (Luccassa) sijaitsevan jätteestä valmistettavan polttoaineen tuotantolaitoksen osalta voidaan todeta, että ohjelmakaudella 1994-1999 tavoitteesta 5b vastanneiden alueellisten viranomaisten mukaan hanke valittiin kyseisen yhtenäisen ohjelma-asiakirjan (Interventi per l'organizzazione della raccolta, recupero ed innocuizzazione dei rifiuti di risulta da attività produttive) toimenpiteen 6.1 perusteiden mukaisesti.

Lisäksi kyseinen laitos noudattaa jätehuoltosuunnitelmaa, joka vahvistettiin jätteitä koskevien yhteisön direktiivien ja politiikkojen mukaisesti. Lisäksi laitokselle on hankittu asianmukaiset luvat, kuten 15 päivänä heinäkuuta 1975 jätteistä annetussa neuvoston direktiivissä 75/442/ETY(2) vaaditaan.

Laitoksen omistaja on pyytänyt lupaa käsittelykapasiteetin lisäämiseksi yli 100 tonniin päivässä, joten hankkeen ympäristövaikutuksia arvioidaan parhaillaan tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(3), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(4), mukaisesti.

(1) EYVL L 161, 26.6.1999.

(2) EYVL L 194, 25.7.1975.

(3) EYVL L 175, 5.7.1985.

(4) EYVL L 73, 14.3.1997.